
	[bookmark: nev]HALÁSZ KINGA
Kommunikáció- és Médiatudomány
BA, 6. félév
Pécsi Tudományegyetem
Bölcsészettudományi Kar
	






Témavezető:
	Guld Ádám
egyetemi tanársegéd, PTE BTK




Ahol minden megtörténhet…

Kutatásomban azzal foglalkoztam, hogy milyen párhuzamok találhatók a televíziós tehetségkutató műsorok és a varázsmesék között, valóban értelmezhetőek-e ezek a műsorok a mai kor népmeséiként. Feltételezésem szerint a klasszikus népmesei motívumok napjainkban is tovább élnek, ezeket a média meséli el, s csupán új köntösbe öltözteti a jól ismert történeti elemeket.
Kutatási módszerem a narratívaelemzés volt, mivel a két műfaj által elmesélt történeteket hasonlítottam össze. A mesék általános jegyeinek felderítéséhez pedig a mesemorfológia adta az alapot.
Vlagyimir J. Propp szerint minden mese ugyanazon séma szerint épül fel, ezen funkciók mentén haladva összevetettem a varázsmesék történetének felépítését a tehetségkutató műsorok szerkezetével, konkrétan a Csillag Születik 3 című műsorével. Megállapítottam, hogy igen sok párhuzamosság található a két műfaj között, például a hiány vezérelte útnak indulás, a varázseszköz megszerzése és a próbák kiállása.
Összevetettem Propp szerepköreit a Csillag Születik 3 szereplőivel, ahol megjelenik az ellenfél szerepköre, az adományozó, a segítőtárs, az útnak indító és a hős. Hősként konkrétan a verseny győztesével, László Attilával foglalkoztam, valamint vizsgáltam a zsűritagokat is, akik szintén tipikus mesei karakterekkel állíthatók párhuzamba.
Ezen kívül megvizsgáltam a népmesék és a tehetségkutatók néhány további közös jellemzőjét. Ilyen a hőssel való azonosulás lehetősége, hiszen a szereplők mindennapi emberek, a közösség tipikus képviselői. A tanító jelleg, mely kiemeli az ideális jellemvonásokat, valamint a közvetített üzenet, mely szerint küzdeni kell és így elérhetőek az álmok.



